同錢用明用章游白石巖
作者：王十朋
朝代：宋

paragraphs: 謝公好山水，得郡古東甌。
造物惜佳境，雅志多不酬。
松蘿蔽雁蕩，烟靄埋龍湫。
行田經白石，不到仙山頭。
寥寥數百年，天付黄冠流。
巍然萬仞崖，壁立東南州。
誰將補天手，化出白玉樓。
兩龕藏洞府，中有群仙游。
上通尺五天，下接三神洲。
飛泉落巖腰，碧澗鳴山陬。
群峯真培塿，滄海爲渠溝。
隘視人間世，萬象同蜉蝣。
我家雁山陽，崎嶇厭經丘。
翩翩錢公子，呼我尋巖幽。
初驚小雨密，忽掃群陰浮。
杖屨窮巑岏，一洗塵埃眸。
山林有真樂，富貴何足求。
但願乞二山，不願萬戶侯。